W lipcu upały, styczeń mroźny cały.
Jo se tak yno ćwicza,
Zbiyrom konsek do konska,
Jak to wszystko policza,
Możno styknie na ksionżka.
Dyć nima sztuka wydac,
Zostać przi tymu gołym,
Przeca tego nie byda
Rozdowoł pod kościołym.
Dyć jeszcze trza trynować,
Piykniejszych rymow szukac,
Oblykać wszystko w słowa.
Przedy mnom dlugo nauka.
Fojerman
Na ptoszka
Jedyn synek z miasta Toszka
Takigo małego mioł „ptoszka”.
Jak zejżoł frela,
To, choć niywiela,
Dyć jednak uros mu troszka.
Fojerman
Szpacyr
Wybroł żech sie dzisio na szpacyr, na Bania.
Jaki poł godziny dropoł żech sie na nia,
Na wietrze, w roztopie, tynoł żech w marasie.
Dyć roz za czas z łożka tyż kajś ruszyć trza sie,
Co by niy przirosły pleca do leżanki.
Dochtor koże dychać rabczański solanki,
Toż spinom sie dziynnie pod ta wielko gora,
Chocioż na zabiegi lepszy chodzić wola:
Masaże, jacuzzi, a inksze lasery.
Możno w sanatorium boł już tyż z Was kery?
Ciynżki je doprowdy życi pynzjonisty,
Lotać na zabiegi wszystki podle listy,
Na kuchnia, na obiod tyż choćby w zygarku.
Z jynzykym na wiyrchu lotać trza do parku,
Bo mi tam kozali pić ta woda słono.
Dyć mie sam do tego żodyn niy przekono.
Choćby sie i dochtor krziwo na mie dziwoł,
Jo wiym swoji: nima jak to piwo.
Fojerman
Na zdrowie
Tak se leja,
(Mōm nadzieja),
Jak z kokotka,
Nasza godka,
A Ty, człeku,
Se po leku
Niōn popijej,
Choćby tyjym.
Niych Ci słōży
Jak nojdłōżyj.
Tōż: Na zdrowie
Naszyj Mowie.
Fojerman
Chcieli my wszystkim, tyż „Gorolom” przipomniyć naszo fajno ślonsko godka
i tak sie urodzieło „Ślonskie Beranie”, Zaproszomy do czytanio listków o Katowicach
i inkszych miejscach Górnego Ślonska.
Listy Hyjdli (czyli Jadwigi) opisują fragmenty starych i nowych miejsc stolicy Górnego Śląska – Katowic.
Zapraszamy do ich czytania, a także do pisania.
Najciekawsze listy zamieścimy na stronach „Ślonskiego berania„
Niystety to „se już nie wraci”, a łod Ślonskigo Beranio sie właśnie zaczło nasze kamractwo internetowe i powstanie 1-go forum majlowego Ślonzoków z cołkigo świata. Po poru latach Forum sie porozbijało na pore mniyjszych grup i trwo do dnia dzisiejszego chocioż ze smutkiym cza pedzieć iże sie już niy trefiomy tak jak pore lot tymu to bywało, ale wiynkszość kamratów i kamratek do dnia dzisiejszego utrzymuje ze sobom kontakty.
Możecie sie powspominać archiwalne już strony ŚLONSKIGO BERANIO!
Sam na Laubie istnieje do dzisio 20 osobowe forum majlowe, chyntnych do zapisanio proszymy o kontakt.
Kożdy z wos niych nojprzod pozno,
Doporzondku swoje gniozdo.
Potym chałpy, pola, drzewa,
Stowy kościol, kolor nieba…
Trza ze swoim poczuć wiynzi,
A niy jak te gupie gynsi!
Bo na Ślonsku niy gyngajom
I na swoje uważajom!
Chociaż cudzy kraj zwiydzajom,
Swoim ino stronom pszajom.
Tu sie żyjom, tu miyszkajom
I na swojim umiyrajom!
Nocne spotkanie.
Wczoraj w nocy prziszłaś dó mje –
po cichu, niyspodziywanie, skrómnie,
tak dugo na Ciebie czekołech –
Twojym przijściym ucieszyłaś mje łogrómnie.
Widziołech Twoje kształty –
te Twoje małe górki i te wgłymbiynia,
byłaś piykno jak zawsze, niy do uwierzynia.
Na Twój widok czóns żech sie cały –
drgawków dostołech,
łostałaś tako gryfno jak Cie pamiyntołech.
Wiek Twój sie dló mje niy liczy,
moja miłość do Ciebie niy zno żodnyj granicy.
Czuć Cie nawet było – jesiynióm wóniałaś,
klajd ze zżółkniyntych liści łobleczóny miałaś.
Łoroz chciałaś mje łopuścić –
„Niy łodchodź! Łostóń przi mje!
Kochóm Cie i zawsze Cie kochać byda!” – ryczołech,
w tym momyncie sie łobudziłech –
myślołech że to było na jawie, a jo społech.
Ty mi śniłaś, marzyłech ło Tobie,
chciołech Cie mieć zaś przi sobie,
prziłaź czyńści dó mje –
Ty możesz wszystko robić zy mnóm,
TY MOJA UKOCHANO ŚLONSKO ZIYMIO.
Maly(Andy).
Marzynia
Spytołżech sie małych synków i malutki frelki,
Kim by chciały być, jak bydom już tak cołkiym wielki.
Piyrszy stanył Francik, pado: „Jo byda na TIR-ze
Jeździoł se po całym świecie, abo kajś sam bliżyj”.
Na to Antek jak niy wrzaśnie: „Francek, jak Ty autym,
To jo na rakiecie, bo jo byda kosmonautym!”
„Byda za farorza w Tychach!” „A jo za bramkorza!”
„Byda jeździoł na wywrotce!” „Jo gyszeft otworza!”
„Jo, jak tata, byda sztajgrym!” „A jo” – zaczon Tyjo-
„A jo zarozki po szkole póda na pynzyjo”.
Ciepli sie wszyjscy na Tyja, że on tak fanzoli.
Tyjo pado: „Jo tak yno… żebyście sie śmioli”.
No, toż cicho sie zrobioło, a tu Anka stowo:
„Jak już byda całkiym wielko, to byda krawcowo”.
„A jo póda na fryzjerka”. „Jo na sprzedowaczka”.
„Jo, jak mama, byda warzić”. „Jo chca być śpiywaczka”.
Spytołżech sie małych synków i malutki frelki,
Kim by chciały być, jak bydom już tak cołkiym wielki.
Kożdy przeca mioł marzynia, jak sie dzieckiym było.
Co padocie? Sie im spełni? A Wom sie spełniyło?
Olek
pol_Latn szl_Latn pol_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn szl_Latn bug_Latn szl_Latn szl_Latn szl_Latn ces_Latn szl_Latn szl_Latn bug_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn bug_Latn pol_Latn ces_Latn szl_Latn pol_Latn szl_Latn szl_Latn ces_Latn umb_Latn szl_Latn szl_Latn szl_Latn szl_Latn szl_Latn bug_Latn szl_Latn pol_Latn szl_Latn szl_Latn pol_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn nus_Latn szl_Latn szl_Latn vec_Latn pol_Latn szl_Latn pol_Latn szl_Latn zho_Hans szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn est_Latn